Para outras páxinas con títulos homónimos véxase: Gerardo Seoane.
**Diego Gerardo Seoane Castro**, nado en Lucerna o 30 de outubro de 1978, é un exfutbolista e adestrador suízo de orixe galega. Dende 2023 adestra o Borussia Mönchengladbach, da Bundesliga de Alemaña.

Traxectoria
-----------

### Como xogador

Naceu na cidade suíza de Lucerna, sendo fillo de dous emigrantes galegos da Brea, en Carballo. Comezou a súa carreira na canteira do FC Rothenburg, pasando logo polo FC Luzern e o FC Sion.

En 1998 foi traspasado por 150 millóns de pesetas ao Deportivo da Coruña, asinando un contrato por cinco anos co presidente Augusto César Lendoiro e instalándose así na terra de seus pais. Foi presentado diante de 3.000 afeccionados no estadio de Riazor, pero o adestrador Javier Irureta non contou con el para o primeiro equipo, no que o centro do campo estaba ocupado polos internacionais brasileiros Mauro Silva e Flávio Conceição. A pesar de adestrar sempre co primeiro equipo disputou con este só dous partidos de Copa do Rei contra o Jerez CF, mentres que o resto da tempada xogou co Fabril en Segunda B. Co filial disputou 31 encontros na súa primeira tempada, anotando catro goles, o primeiro deles na xornada 12 contra o Lugo, pero o equipo descendeu á Terceira división.

En marzo do ano 2000 marchou cedido ata o final da tempada ao AC Bellinzona, da segunda división suíza. Ao remate da cesión regresou á Coruña, onde xogou dúas tempadas máis no Fabril, chegando a ser o capitán do equipo. No verán de 2002 volveu saír cedido a Suíza, esta vez ao FC Aarau, da primeira división. Ao ano seguinte continuou no Aarau xa en propiedade e de aí pasou ao Grasshopper de Zürich no 2004.

A comezos de 2007 volveu ao FC Luzern, onde ao pouco de chegar rompeu a tibia e o peroné. Con todo, continuou no club tres anos máis, retirándose no 2010, como capitán do equipo.

### Selección suíza

Foi internacional coa selección suíza sub-21 en 18 ocasións, e anotou tres goles.

### Como adestrador

Despois da súa retirada traballou como técnico nas categorías inferiores do FC Luzern, e no 2013 foi durante un partido o adestrador interino do primeiro equipo. Entre 2014 e 2017 foi adestrador do equipo sub-21 do Luzern, e en xaneiro de 2018, despois do despedimento de Markus Babbel, fíxose cargo do primeiro equipo ata o final da tempada. O equipo ocupaba as derradeiras prazas da táboa no momento no que Seoane colleu as rendas do equipo, pero acabou subindo ata o terceiro posto, clasificándose para a previa da Europa League.

A continuación foi fichado polo Young Boys, para substituír a Adi Hütter. Dirixiu o equipo de Berna durante tres anos, gañando tres ligas suízas consecutivas e a Copa de Suíza en 2020. Na súa terceira e derradeira tempada no club, o dominio do equipo na liga foi tal, que se proclamou campión a falta de sete xornadas, rematando con 31 puntos de vantaxe sobre o segundo clasificado, o Basel. Conseguiu ademais levar o Young Boys á Liga de Campións na edición de 2018/19, cousa que non sucedía dende a 1986/87.

En maio de 2021 foi anunciado como novo adestrador do Bayer Leverkusen para a tempada 2021/22 da Bundesliga. Completou a súa primeira campaña co terceiro posto en liga, o mellor resultado do club en seis anos, e clasificou así o equipo para a Liga de Campións despois de dous anos de ausencia. Na Europa League logrou a primeira posición do seu grupo na primeira fase, pero caeu eliminado nos oitavos de final contra o Atalanta. Comezou a tempada 2022/23 con malos resultados, logrando só cinco puntos nas oito primeiras xornadas. O 5 de outubro de 2022, co equipo en postos de descenso, e un día despois de sufrir unha derrota diante do Porto na Liga de Campións, a dirección do club decidiu cesalo e substituílo polo vasco Xabi Alonso.

En xuño de 2023 foi contratado como novo técnico do Borussia Mönchengladbach.

Palmarés
--------

### Como adestrador

**Young Boys**

* **Super Liga suíza (3):** 2018/19, 2019/20 e 2020/21.
* **Copa de Suíza (1):** 2019/20.

Notas
-----

1. 1 2  Cudeiro, Juan Luis (7 de novembro de 2018). "Gerardo Seoane, un hijo de la emigración gallega al frente del Young Boys". *El País* (en castelán). Consultado o 21 de maio de 2021.
2. ↑  "Seoane aguarda en el Fabril una oferta". *La Voz de Galicia* (en castelán). 17 de novembro de 1999. p. 63.
3. ↑  "El centrocampista Gerardo Seoane ha sido cedido al Aarau de Suiza". *La Voz de Galicia* (en castelán). 10 de xullo de 2002. p. 39.
4. 1 2  "Gerardo Seoane: Loves languages and attacking football" (en inglés). 19 de maio de 2021. Consultado o 21 de maio de 2021.
5. ↑  "El gallego Gerardo Seoane, nuevo entrenador del Bayer Leverkusen". *La Voz de Galicia* (en castelán). 19 de maio de 2021. Consultado o 21 de maio de 2021.
6. ↑  "Seoane is new head coach – Wolf returns to DFB" (en inglés). 19 de maio de 2021. Consultado o 21 de maio de 2021.
7. ↑  "Bayer 04 trennt sich von Cheftrainer Gerardo Seoane – Xabi Alonso übernimmt" (en alemán). 5 de outubro de 2022. Consultado o 5 de outubro de 2022.
8. ↑  "Gerardo Seoane, nuevo entrenador del Mönchengladbach". *Marca* (en castelán). 6 de xuño de 2023. Consultado o 6 de xuño de 2023.

Véxase tamén
------------

### Ligazóns externas

* Datos do xogador en BDFutbol *(en castelán)*.
* Datos do adestrador en Transfermarkt *(en inglés)*.

|  |  |
| --- | --- |
| Control de autoridades | 
* Wd: Q339173
* Munzinger: 01000010580
* BDFutbol: 101664
* FootballDatabase: 17787
* Transfermarkt: 4906
* Worldfootball: gerardo-seoane

 |